ROZHODNUTIE KOMISIE
z 12. júla 2005,
ktorým sa ustanovujú osobitné podmienky dovozu produktov rybného hospodárstva z Bahám
[oznámené pod číslom K(2005) 2518]
(Text s významom pre EHP)
(2005/499/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ustanovujúcu zdravotné podmienky na výrobu a umiestňovanie rybacích výrobkov na trh (1), a najmä na jej článok 11 ods. 1,
keďže:
(1)
Z poverenia Komisie sa na Bahamách uskutočnila inšpekcia s cieľom preskúmať podmienky, za ktorých sa produkty rybného hospodárstva produkujú, skladujú a expedujú do krajín Spoločenstva.
(2)
Požiadavky v právnych predpisoch Bahám týkajúce sa zdravotných prehliadok a monitorovania produktov rybného hospodárstva sa môžu považovať za rovnocenné s požiadavkami stanovenými v smernici 91/493/EHS.
(3)
Orgánom povereným efektívnou kontrolou uplatňovania platných právnych predpisov je najmä Ministerstvo rybného hospodárstva (MRH, Department of Fisheries - DF).
(4)
MRH poskytlo formálne záruky týkajúce sa dodržiavania noriem pri zdravotných kontrolách a monitorovania produktov rybného hospodárstva, ako je stanovené v kapitole V prílohy k smernici 91/493/EHS, a plnenia hygienických požiadaviek rovnocenných s požiadavkami ustanovenými v uvedenej smernici.
(5)
Je vhodné stanoviť podrobné predpisy týkajúce sa produktov rybného hospodárstva dovážaných na územie Spoločenstva z Bahám v súlade so smernicou 91/493/EHS.
(6)
Je taktiež potrebné vypracovať zoznam schválených zariadení, výrobných plavidiel alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorou sa ustanovujú minimálne hygienické pravidlá vzťahujúce sa na produkty rybolovu získané na palube určitých plavidiel v súlade s článkom 3 ods. 1 písm. a) bodom i) smernice 91/493/EHS (2). Tieto zoznamy je potrebné vypracovať na základe oznámenia, ktoré zaslalo MRH Komisii.
(7)
Je vhodné, aby sa toto rozhodnutie uplatňovalo 45 dní po jeho uverejnení, čím sa zabezpečí nevyhnutné prechodné obdobie.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príslušným orgánom, ktorý na Bahamách overuje a osvedčuje, že produkty rybného hospodárstva spĺňajú požiadavky smernice 91/493/EHS, je Ministerstvo rybného hospodárstva (MRH).
Článok 2
Produkty rybného hospodárstva dovezené do Spoločenstva z Bahám spĺňajú požiadavky stanovené v článkoch 3, 4 a 5.
Článok 3
1. Ku každej zásielke je priložený očíslovaný originál veterinárneho osvedčenia, ktorý je v súlade so vzorom uvedeným v prílohe I. Obsahuje samostatný hárok, je riadne vyplnený, podpísaný a je na ňom uvedený dátum.
2. Veterinárne osvedčenie je vypracované aspoň v jednom úradnom jazyku členského štátu, v ktorom sa kontroly vykonávajú.
3. Vo veterinárnom osvedčení musí byť uvedené meno, funkcia a podpis zástupcu MRH a musí mať úradnú pečiatku v inej farbe, ako sa používa na ostatné náležitosti.
Článok 4
Produkty rybného hospodárstva pochádzajú zo schválených zariadení, výrobných plavidiel alebo chladiarenských skladov, alebo z registrovaných mraziarenských plavidiel uvedených v prílohe II.
Článok 5
Všetky balenia, s výnimkou voľne uložených zmrazených produktov a produktov určených na výrobu konzervovaných potravín, musia byť nezmazateľným písmom označené slovami „BAHAMY“ a schvaľovacím/registračným číslom zariadenia, výrobného plavidla, chladiarenského skladu alebo mraziarenského plavidla, z ktorých pochádzajú.
Článok 6
Toto rozhodnutie sa uplatňuje od 28. augusta 2005.
Článok 7
Toto rozhodnutie je určené členským štátom.
V Bruseli 12. júla 2005